SAWAD บวกกว่า 2% สวนตลาด โบรกฯเชียร์ “ซื้อ” เป้า 72 บ. ชี้ผลงานปี 63-64 โตต่อเนื่อง
SAWAD บวกกว่า 2% สวนตลาด โบรกฯเชียร์ “ซื้อ” เป้า 72 บ. ชี้ผลงานปี 63-64 โตต่อเนื่อง
15 ธ.ค. 2563

ผู้สื่อข่าวรายงานว่า ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 10.09 น. อยู่ที่ระดับ 63.75 บาท บวก 1.50 บาท หรือ 2.41% สูงสุดที่ระดับ 64 บาท ต่ำสุดที่ระดับ 62.00 บาท ด้วยมูลค่าการซื้อขาย 173.94 ล้านบาท

ด้าน บล.แลนด์ แอนด์ เฮ้าส์ แนะนำ “ซื้อ” ราคาเป้าหมาย 72 บาท/หุ้น โดยจากกรณีที่  SAWAD ควักงบ 192.5 ล้านบาท ขึ้นเป็นผู้ถือหุ้นใหญ่ 65% ในศรีสวัสดิ์ แคปปิตอล หรือ SCAP พร้อมตั้งเป้าปี 2564 ยอดสินเชื่อโตกว่า 100% ปัจจุบันมียอดหนี้คงค้างกว่า 1,000 ล้านบาท เล็งเข้าตลาดหลักทรัพย์ในอีก 2-3 ปีข้างหน้า เตรียมเพิ่มผลิตภัณฑ์สินเชื่อเพื่อลูกค้ารายย่อยให้หลากหลาย
ทั้งนี้ ฝ่ายวิจัยมองข่าวดังกล่าวว่าเป็นกลางถึงบวกเล็กน้อย เนื่องจาก SCAP มียอดลูกหนี้เพียง 1,000 ล้านบาท หรือราว 2.4% เมื่อเทียบกับยอดลูกหนี้รวมของ SAWAD ที่ราว 4.1 หมื่นล้านบาท
อย่างไรก็ดี ถือเป็นอีกดีลหนึ่งในการขยายธุรกิจของ SAWAD ในช่วงนี้ ที่ก่อนหน้ามีความร่วมมือกับ GSB ในบริษัทย่อย (บ.เงินสดทันใจ-FM) ของ SAWAD ในการทำธุรกิจสินเชื่อทะเบียนรถ รวมถึงการร่วมลงทุนกับ NOBLE ในบริษัทบริหารสินทรัพย์ SWP ในการดำเนินธุรกิจบริหารสินทรัพย์ด้อยคุณภาพและทรัพย์สินรอการขาย
ทั้งนี้ถือเป็นความพยายามในการขยายธุรกิจของ SAWAD ในธุรกิจที่ SAWAD มีความเชี่ยวชาญและทำได้ดี คาดจะหนุนผลประกอบการ SAWAD ในอนาคตได้ แนะนำ “ซื้อลงทุน” โดยปรับราคาเป้าหมายปี 64 ที่ 72 บาท เชื่อว่าผลประกอบการยังคงเติบโตได้ดีต่อเนื่องปีนี้และปีหน้า